b'\n_START_ARTICLE_\nShomalitasanko\n_START_PARAGRAPH_\nShomalitasanko on tasankoalue Afganistanissa Kabulin pohjoispuolella. Se on 80 km pitk\xc3\xa4 ja 30 km leve\xc3\xa4. Tasangon halki kulkee tie, jota reunustavat 10 metri\xc3\xa4 leve\xc3\xa4t kaistat, joilla on punaisia kivi\xc3\xa4 miinojen merkkin\xc3\xa4. YK:n alaisen j\xc3\xa4rjest\xc3\xb6n UNMASin Mine Action Centerin mukaan alue on maailman tiheimmin miinoitettu. Maisemassa n\xc3\xa4kyy rikkiammuttuja autoja, panssarivaunuja ja laivakontteja._NEWLINE_Laakso on tuhoutunut vuodesta 1979 kest\xc3\xa4neiden sotien aikana. Talot on poltettu ja kaikki puut kaadettu alueelta, joka aikoinaan oli Kabulin puutarha, jossa kaupunkilaiset retkeiliv\xc3\xa4t. Seudulla on kuitenkin vett\xc3\xa4, ja maaper\xc3\xa4 on hedelm\xc3\xa4llinen. YK:n pakolaisj\xc3\xa4rjest\xc3\xb6 UNHCR on asuttanut alueelle noin 14 000 perhett\xc3\xa4 ja rakentanut vedenottopaikkoja.'